	玄空古義四種

	玄 空 秘 旨
	註

	不知來路。焉知入路。盤中八卦皆空。
	

	原註
	開章最重來脈來源，與入首入路。即五行城門一訣之義。故為至要。若呆拘於坐向。謬曰此是一卦。而實非此一卦也。故曰盤中八卦皆空。 

	鮑註
	來路者。理氣之根。宅之大門。地之來脈。水之三叉是也。入之者。領氣之訣。即宅之門路。墓之明堂是也。識得理氣之根。方知領氣之訣。。盤。羅盤也。盤中八卦方位。隨時顚倒轉換。南不是離。北不是坎。東非卯西非酉。故曰八卦皆空。即玄空之謂也。

	按
	兩註雖言有中肯。然未能切實。來路指各運言。故章本作變易。入路指山向言。章本作不易並通。山係不易。每運係變易。蓋能知變易之理。以每運入中不同。而八國流行之氣。亦隨之而變也。盤中兩字。章本作九星誤。律以下文凡屬兩字。不能與九星對仗。鮑註以空作玄空解。則失之鑿。八卦者。指不易言。即洛書。俗所謂地盤或元旦盤是也。每運之盤。指變易言。即九宮。其流行之氣。隨運而變與洛書巽。此作者言不能僅呆據元旦盤。而不顧各運流行之氣。此即盤中八卦皆空之意也。

	未識內堂。焉識外堂。局裏五行盡錯。
	 

	原註
	受外來立極之所。名曰內堂。不解玄空者。不知內堂所受之氣。皆外來之氣。則局裏之五行皆錯矣。

	鮑註
	內堂。旺神也。堂加諸向首。外堂砂水方位也。堂挨之卦內。明得立向挨加之法。砂水方能取用。若拘定二十四字。則毫釐差而千里謬矣。故曰盡錯。

	按
	鮑註允。章本作三般兩片。不及內堂外堂四字所包者廣。

	乘氣脫氣。轉禍福於指掌之間。
	

	原註
	以排山掌訣。挨運令之興衰也。

	鮑註
	氣者。生旺之氣也。得卦中生旺之氣則福。不得卦中生旺之氣則禍。天地之氣。以生旺衰生吉凶。故陰陽二宅。重在乘氣也。

	按
	兩註皆是。得生旺之氣曰乘。得衰謝之氣曰脫。玄空挨非。如一運向上一盤挨得一字之處有水。或二字之處有水。即屬生旺之氣。一乃本運之氣。二乃未來之氣也。又九字之處有水。或八字之處有水。即屬衰謝之氣。九乃過去之氣。八則去一更遠矣。轉禍福於指掌之間。係排山掌訣。分其順逆知其盛衰。吉則趨之。凶則避之。自能轉為福也。

	左挨右挨。辨吉凶於毫芒之際。
	

	原註
	吉凶即在本卦左右。雜與不雜。該順該逆之分。

	鮑註
	生旺衰謝之氣。兩宮同至。或挨左以乘其吉。或挨右以避其凶。即亳芒幾微。不宜來雜。一夾雜即龍神交戰矣。

	按
	原註以左挨右挨一卦三山兼向向立說。誤也。鮑註亦膚。挨即山向飛星之挨排。左右者指順逆而言也。立向後。挨排八國。空處宜空。實處宜實。如一運向上一盤。挨着一二三字處有水。或山上一盤。挨着一二三處有山。在三般中。即得生旺之氣。吉。向上挨着九八七處有水。山上挨着九八七處有山。在三般卦中。即得衰謝之氣。凶。

	一天星斗。運用只在中央。
	

	原註
	即先看龍從何來。路從何至。陽宅以路為入氣。與水從何入口。便將來脈來路之卦。入中宮取用。

	鮑註
	 中央。中宮也。如天之北辰。眾星環拱。八方從中宮而定。中宮由山向而來。識得此訣。方知運用之妙。

	按
	原註以路之入氣。水之入口。此僅指城門一訣而言。不知城門一訣。由中央而來。不可捨中央而言城門。鮑註以中宮由山向而來。其說殊謬。蓋山向係不易。其挨排因中宮而變。則山向之變易。由中央而來。所謂中央者。一運一入中。二運二入中。三運三入中。四運四入中之類是。八國流行之氣。隨運而變易。而山向之陰陽。亦隨運而變易。若此。然後能乘氣脫氣。左挨右挨。方得運用之妙。

	千瓣蓮花。根蒂生於點滴。
	

	原註
	來脈來源。即山向之根。所謂月窟天根者此也。

	鮑註
	山川之氣。騰而為雲。降而為雨。故曰水為氣母。凡墓宅收得吉卦之水。即吸得山川之吉氣。如蓮花之根蒂。生於點滴之水也。

	按
	兩註皆傅。根蒂即山向。左挨右挨。皆由山向而來。千瓣蓮花言山川之形勢。章本旋轉由乎北極。九宮挨法。由北坎而旋轉。如離九至坎一。九一為旋轉之機也。如一入中。離五坎六。二入中。離六坎七。三入中。離七坎八。四入中。離八坎九。餘類推。逆排則反是。下章註可釆。

	夫婦相逢於道路。卻嫌阻隔不通情。
	

	原註
	若來脈來源一雜他卦。則我該納何氣。不能得何氣矣。故云阻隔。或山水皆從一卦來。經曰。夫婦同行脈路明。須認流郞別處尋。蓋水須對宮之卦為配也。

	鮑註
	夫向之吉方也。宜有水。婦山之吉方也，宜有山。苟無山水以應之。是為阻隔。不必上山下水也。

	按
	原註不及鮑註之當。立向雖合時。而局則相背。仍有凶而無吉。例如宅斷五運扞卯山酉向徐姓祖墓。(增廣沈氏玄空學卷三第三十五頁)。卯酉雖為五運旺山旺向。而形巒不當。仍犯上山下水之病。其情阻隔不通矣。

	兒孫盡在於門庭。猶忌凶頑非孝義。
	

	原註
	一卦管三山。雖在一宮之內。而脈有左右之分。須知用此爻則吉。彼爻則凶。即子癸為吉壬子凶。三字真假在其中。故用之各別。蓋人元為順子。地元為逆子。天可兼人地。而地不能兼天。猶父母之帶子息。是為一卦純清。

	鮑註
	山向吉方有砂水應之固佳。然猶忌情頑形劣。不能端拱朝揖。他日子孫雖盛。必難望其孝順也。

	按
	原註以來脈來源。及立向解之。實似是而非。來脈來源祖宗也。非兒孫也。鮑註以兒孫作子孫解。亦泛。兒孫者。指八國而言。若排水而八國合時之水。形局反背。排山而八國合時之山。形勢巉險。即謂凶頑。理氣雖合。而形巒不合。仍不能為吉兆論。
右第二段

	章註
	相逢者。即山上水裏。陰陽相見。配合生生之謂也。相見而得其所。自有福祿之蔭。相見而不得其所。便是禍咎之根。用法即得是方。或逢形勢反背。水注傾流。似是而非。定有阻隔凶頑之更變矣
         此節乃下文。總言山上水裏。挨星得失之元微。其中奧妙。全在說卦以推氣。用卦以明理。繫辭以辨吉凶。因形察氣。因氣求形。以推休咎也。

	卦爻雜亂。異姓同居。吉凶相併 。螟蛉為嗣。
	

	原註
	總結上文雜亂應也。

	鮑註
	由水界乎吉凶二卦之間。是為雜亂。故有異姓冋居之應。向上排來已有吉水。山上排來又有凶巒。更無一吉砂朝拱。有財無丁。宜其螟蛉為嗣也。

	章註
	 出卦則卦氣雜亂。雜亂即龍神交戰。交戰雜亂。自有此應。雜亂指干支方位而言。相併指挨星反伏而言。所謂用得即是相見。用失便謂反吟。

	按
	章註為勝。反伏見自得齋地理叢說論反吟伏吟篇。(見增沈氏玄空學卷一第六至八頁)。凡山向飛星。五入中者。順排字字與地盤相同。謂之伏吟。逆排字字與地盤合十。不作反吟。論。其餘諸字。凡一入中逆排者。伏吟在震。順排者反吟在兌。一九相對。故九入中。逆排者。伏吟在兌。順排者。反吟在震。二入中逆排者。伏吟在艮。順排者。反吟在坤。二八相對。故八入中。逆排者。伏吟在坤。順排者。反吟在艮。三入中。逆排者。伏吟在巽。順排者。反吟在乾。三七相對。故七入中。逆排者伏吟在乾。順排者。反吟在巽。四入中。逆排者伏吟在離。順排者。反吟在坎。四六相對。故六入中。逆排者。伏吟在坎。順排者。反吟在離。是故逆排有伏而無反。順排有反而無伏。此種反伏吟。與居向首者為禍較輕。然須動靜得宜。否則亦作吉凶相併論。
右第三段

	山風值而泉石膏肓。
	

	原註
	艮被巽剋也。

	鮑註
	艮止巽伏。故有山林之癖。篇中凡言吉者。皆得運。凶者皆失運。人丁指山上言。財祿指水裏言。

	章註
	艮為山。止也。陽在上則止。巽為風。入也。陰在下則伏。止者不事王候。高尚之士也。伏者山林隱逸。不求聞違於諸侯者也。止伏相投。自有泉石之癖。

	按
	山風為蠱。蠱之上九。不事王侯。高尚其事。每見二運乾山巽向。龍自坤兌方來者。兌天盤四。與向上飛星八。山。八也。風。四也。坤方天盤八。向上飛星四。得令時雖入仕途。孤標自賞。不事奔走。又如三運卯山酉向。坤方有城門者。向上飛星八。山上飛星四。亦山風相值。主人有泉石膏肓之癖。

	午酉逢而江湖花酒。
	

	原註
	午酉雖屬同元。而火能剋金。雖無大礙。亦不免好花好酒之應。

	鮑註
	離為目。為心。為喜。兌為妾。為少女。皆陰柔卦。故有柔媚之象。如八運丙向。主敗風俗。蕩花酒。又有成勞瘵者。蓋勞瘵亦好色之所致也。

	章註
	離為火。為目。為心。性喜流動。兌為金。為少女。為妾。性愛嬌奢。離。麗也。一陰附於陽。則喜。兌。說也。少陰出於陽則說。離兌相逢。故有江湖花之柳應也。

	按
	午。離九也。酉。兌七也。皆為陰神。是火剋金。倘山向飛星。七九相遇。而天盤係坎一。可以制化。否則必出蕩子淫婦。


